Aastatel 1948-1963 töötas ta muu hulgas agronoomi, aedniku ja ajakirjanikuna, alates 1963. aastast on vabakutseline kirjanik. Lisaks ilukirjanduslikele teostele on Kiik avaldanud hulgaliselt omaenda tegevust kirjeldavaid päevaraamatuid ja nende mugandusi, mida nimetab dokumentaalromaanideks. Ka on ta kirjutanud populaarteaduslikke raamatuid ja artikleid oma erialal ning avaldanud reisikirju (reisinud endises NSV Liidus ja Bulgaarias, Saksa DV-s, Tšehhoslovakkias, Poolas, Norras, Rootsis, Egiptuses, Kreekas ja Indias). Kiik on pälvinud romaanivõistlustelt kaks auhinda ("Tondiöömaja" 1970, I koht ja "Elupadrik" 1985, II koht), ka on kaks tema tööd leidnud äramärkimist.